જોકે સત્તાવાળાઓ કહેવાતા વિકાસલક્ષી પ્રોજેક્ટની લોકોપયોગી માહિતીની જાહેરાત કરવામાં શુરાપુરા છે. છાશવારે યોજાતા સરકારી કાર્યક્રમોની પ્રસિદ્ધિના નિતનવા સ્વાંગ રચાય છે. પછી ભલે આવા કાર્યક્રમો અંગે સ્થાનિક લોકોને સુધ્ધાં જાણ ન હોય! વિવિધ વિભાગનાં ટેન્ડરની જાહેરાતના મામલે તો રીતસરની વહાલા-દવલાની ભેદભાવભરી નીતિ અપનાવાય છે. અલબત્ત, આ તમામ પ્રકારની જાહેરાતમાં લાગતા-વળગતાનાં ખિસ્સાં જ ભરાતાં હોવાનું મ્યુનિસિપલ વર્તુળોમાં છડેચોક ચર્ચાય છે. એ વાત જુદી છે કે આટઆટલી ચર્ચા કે વિવાદ બાદ પણ સંબંધિત વિભાગના પેટનું પાણી પણ હાલતું નથી.